Ջասթին Թիմբերլեյք

**Ջասթին Ռենդալ Թիմբերլեյք** (, ), ամերիկացի երգիչ, երգերի հեղինակ, դերասան և երաժշտական պրոդյուսեր։ Կարիերան սկսել է մանուկ հասակում՝ մասնակցելով «Աստղի որոնում» և «Միկի Մաուսի ակումբ» հեռուստաշոուներին, իսկ ավելի մեծ ճանաչում է ձեռք բերել 1990-ականների կեսերին՝ որպես NSYNC բոյ բենդի վոկալիստ և խմբի ամենաերիտասարդ անդամ։ Այդ խումբը հետագայում ամբողջ աշխարհում վաճառել է 50 միլիոն ձայնագրություն և դարձել է բոլոր ժամանակների երրորդ ամենավաճառված ձայնագրություններ ունեցող բոյ բենդը։

NSYNC խմբի փլուզումից հետո՝ 2002 թվականին, Թիմբերլեյքը թողարկեց իր «Justified» կոչվող առաջին անհատական ալբոմը, որը ներառում է «Cry Me a River» և «Rock Your Body» հիթերը։ 2006 թվականին թողարկեց իր «FutureSex/LoveSounds» անվանումը կրող երկրորդ ալբոմը, որը գլխավորել է Billboard 200 հիթ շքերթը։ Այդ ալբոմի «SexyBack», «My Love» և «What Goes Around... Comes Around» սինգլները գլխավորել են Billboard Hot 100 հիթ շքերթը։ 2008-2012 թվականներին Թիմբերլեյքը կենտրոնացավ դերասանական կարիերայի վրա և նկարահանվեց այնպիսի ֆիլմերում, որոնցից են «Սոցիալական ցանց», «Վատ ուսուցչուհին», «Շահույթով ընկերներ» և «Ժամանակ» ֆիլմերը։

2013 թվականին Թիմբերլեյքը կրկին վերադարձավ երաժշտական կարիերային՝ թողարկելով «The 20/20 Experience» և «The 20/20 Experience – 2 of 2» ալբոմները։ «The 20/20 Experience»-ը դարձել է 2013 թվականի ամենավաճառված ալբոմը Միացյալ Նահանգներում և իր երգացանկում ներառում է «Suit & Tie» և «Mirrors» հիթերը։ 2018 թվականին թողարկել է «Man of the Woods» կոչվող հինգերորդ ալբոմը, որը դարձել է նրա չորրորդ համար մեկ ալբոմը Միացյալ Նահանգներում։

«Time» ամսագիրը 2007 և 2013 թվականներին Թիմբերլեյքին ընդգրկել է իր «100 ամենաազդեցիկ մարդկանց» ցանկում։ Կարիերայի ընթացքում Թիմբերլեյքը ստացել է մի շարք մրցանակներ, այդ թվում՝ 10 Գրեմմի և 4 Էմմի։ Նա հանդիսանում է JayTee Records ձայնագրման լեյբլի, William Rast հագուստի ապրանքանիշի և Destino/Southern Hospitality ռեստորանային ցանցերի սեփականատերը։

## Վաղ կյանք
[thumb|upright|right|195px|Թիմբերլեյքի ծննդավայր [Մեմֆիս (Թենեսի)|Մեմֆիս քաղաքը, Թենեսի:]]
Ջասթին Թիմբերլեյքը ծնվել է 1981 թվականի հունվարի 31-ին Թենեսի նահանգի Մեմֆիս քաղաքում։ Նրա ծնողները՝ Ռենդալ Թիմբերլեյքը և Լին Հարլեսը, ամուսնալուծվել են 1985 թվականին, երբ նա 5 տարեկան էր։ Նրա հայրը եկեղեցական երգչախմբում դիրիժոր է եղել։ Իր հոր երկրորդ ամուսնությունից հետո Թիմբերլեյքն ունի երկու խորթ եղբայր՝ Ջոնաթանը (ծնվ․ 1993 թ․) և Սթիվեն Ռոբերտը (ծնվ․ 1998 թ․ օգոստոսի 14-ին)։ Նրա խորթ քույրը՝ Լաուրա Քեթրինը, մահացել է ծնվելուց շատ կարճ ժամանակ հետո՝ 1997 թվականին։ Նրա մասին Թիմբերլեյքը հիշակատել է «*NSYNC» ալբոմում։

Վաղ տարիքում Թիմբերլեյքը լսել է երգչուհի Ջանեթ Ջեքսոնի երգերը, ով էլ նրան ոգեշնչել է զբաղվելու երաժշտությամբ։ Նա սկզբում երգել է եկեղեցական երգչախմբում, իսկ առաջին քայլերը դեպի մեծ բեմ արել է 11 տարեկանում՝ մասնակցելով «Աստղի որոնում» () հեռուստատեսային շոուին, որտեղ նա հանդես էր գալիս որպես Ջասթին Ռենդալ և կատարում էր քանթրի ժանրի երգեր։ 1993 թվականից նա մասնակցում էր «Միկի Մաուսի ակումբ» () մանկական հեռուստածրագրին, որտեղ նաև հանդես էր գալիս նրա ապագա ընկերուհի և փոփ աստղ Բրիթնի Սփիրսը, ինչպես նաև Քրիստինա Ագիլերան, Ջեյսի Չեյզեսը, Ռայան Գոսլինգը և Քերի Ռասելը։

## Կարիերա
### 1995-2004: NSYNC և «Justified»
1995 թվականին հիմնադրվեց NSYNC բոյ բենդը, որն իր կարիերան սկսեց Եվրոպայում 1996 թվականին։ Թիմբերլեյքը և Ջեյսի Չեյզեսը խմբի գլխավոր վոկալիստներն էին։ 1998 թվականին խումբը մեծ ճանաչում է ձեռք բերեց Միացյալ Նահանգներում, երբ թողարկվեց դեբյուտային «*NSYNC» ալբոմը, որը վաճառվել է ավելի քան 11 միլիոն օրինակով և իր երգացանկում ներառում է «Tearin' Up My Heart» հիթ սինգլը։ 2000 թվականին թողարկված խմբի երկրորդ՝ «No Strings Attached» ալբոմը թողարկման առաջին շաբաթում վաճառվեց 2.4 օրինակով և իր երգացանկում ներառում է Billboard Hot 100 հիթ շքերթը գլխավորած «It's Gonna Be Me» սինգլը։ Խմբի երրորդ ալբոմը, որը թողարկվել է 2001 թվականին և կրում է «Celebrity» անվանումը, նույնպես կոմերցիոն մեծ հաջողություն է ունեցել։ 2002 թվականի ապրիլին խումբն ավարտեց իր համերգային շրջագայությունը Միացյալ Նահանգներում և դադարեց գործել։ Իր գործունեության ընթացքում խումբն ամբողջ աշխարհում վաճառել է ավելի քան 50 միլիոն ձայնագրություն և համարվում է բոլոր ժամանակների երրորդ ամենավաճառված բոյ բենդը։ Խումբը ելույթներ է ունեցել Օսկար կինոմրցանակաբաշխությունում, Օլիմպիական խաղերում և ամերիկյան ֆուտբոլի Սուպերգավաթի առաջնության ժամանակ։

180px|left|thumbnail|Թիմբերլեյքը ելույթ է ունենում Justified World Tour համերգային շրջագայության ժամանակ (դեկտեմբեր, 2003):
NSYNC խմբի կազմում հանդես գալու տարիներին Թիմբերլեյքը նաև գործունեություն էր ծավալում խմբից դուրս։ 1999 թվականին նա նկարահանվել է Disney Channel հեռուստաալիքի «Մոդելի վարք» ֆիլմում, որը էկրան է բարձրացել 2000 թվականի մարտին։ Այդ ֆիլմում նա խաղացել է մոդել Ջեյսոն Շարփի դերը, ով սիրահարվել է մատուցողուհու։

2002 թվականի օգոստոսին Թիմբերլեյքը ելույթ ունեցավ MTV Video Music Awards մրցանակաբաշխությունում, որտեղ ներկայացրեց իր «Like I Love You» առաջին անհատական սինգլը, որը զբաղեցրել է 11-րդ հորիզոնականը Billboard Hot 100-ում և երկրորդ հորիզոնականը Մեծ Բրիտանիայի սինգլների հիթ շքերթում։ Նրա առաջին «Justified» անհատական ալբոմը վաճառքի է դուրս եկել 2002 թվականի նոյեմբերի 4-ին և առաջին շաբաթում ունեցել է 439,000 օրինակի վաճառք, որի արդյունքում զբաղեցրել է երկրորդ հորիզոնականը Billboard 200 հիթ շքերթում։ Հետագայում ամբողջ աշխարհում վաճառվում է այդ ալբոմի 10 միլիոն օրինակ, որից միայն 3 միլիոնը՝ Միացյալ Նահանգներում։ Ալբոմի երգերը հիմնականում R&B ժանրի են, որոնց մեծ մասի պրոդյուսերական աշխատանքով զբաղվել են The Neptunes դուետը և Թիմբալենդը։ Թիմբերլեյքը խոսելով ալբոմի R&B ուղղվածության մասին, ասել է․ «Ես միայն ուզում եմ երգել R&B: Դա այն է, ինչ ես լսել եմ հասունացման շրջանում»։ Ալբոմը ներառում է «Cry Me a River» և «Rock Your Body» սինգլները, որոնք ընդգրկվել են Billboard Hot 100-ի հնգյակում։ 2003 թվականի փետրվարին ամերիկացի ռեփեր Նելլին թողարկեց իր «Nellyville» ալբոմի «Work It» սինգլը, որում Թիմբերլեյքը նույնպես ունի իր մասնակցությունը։ Նույն տարվա ամռանը Թիմբերլեյքը և ամերիկացի երգչուհի Քրիստինա Ագիլերան սկսեցին իրենց համատեղ համերգային շրջագայությունը։ Ավելի ուշ այդ տարի նա ձայնագրեց «I'm Lovin' It» երգը, որը ՄաքԴոնալդս ընկերությունն օգտագործում էր իր գովազդում։ Այդ ընկերության հետ գործարքի արդյունքում Թիմբերլեյքը վաստակեց 6 միլիոն դոլար և սկսեց համերգային շրջագայություն։

2004 թվականի փետրվարի 1-ին Թիմբերլեյքն ու ամերիկացի երգչուհի Ջանեթ Ջեքսոնը ելույթ ունեցան CBS հեռուստաալիքով հեռարձակվող Ամերիկյան ֆուտբոլի 38-րդ Սուպերգավաթի հանդիպման ընդմիջման ժամանակ, որը դիտել է 140 միլիոն հեռուստադիտող։ Նրանց ելույթի վերջում, երբ երգը մոտենում էր իր ավարտին, Թիմբերլեյքը պոկեց Ջեքսոնի սև կաշվե զգեստից մի փոքր մաս, որի արդյունքում երևաց նրա բաց կուրծքը։ Ջեքսոնը հարցազրույցներից մեկում ասել է, որ իր կուրծքը պատահաբար բացվեց, քանի որ Թիմբերլեյքի պոկելուց հետո կադրում պետք է երևար իր կարմիր կրծքկալը, որը սակայն պոկվեց։ Այդ միջադեպի պատճառով Թիմբերլեյքի և Ջեքսոնի առջև պայման էր դրվել, որ եթե ցանկանում են ներկա գտնվել Գրեմմի 2004 մրցանակաբաշխությանը, ապա պետք է հեռուստաէկրանից ներողություն խնդրեն կատարվածի համար։ Թիմբերլեյքը մասնակցեց այդ միջոցառմանը և ներողություն խնդրեց այն ժամանակ, երբ ստացավ «Լավագույն փոփ վոկալ ալբոմ» մրցանակը իր «Justified» ալբոմի համար։ Նույն երեկոյի ընթացքում նա ստացավ «Տղամարդու լավագույն փոփ վոկալ կատարում» մրցանակը «Cry Me a River» երգի համար։

### 2005-2007: Կինո և «FutureSex/LoveSounds»
Սուպերգավաթի սկանդալային ելույթից հետո Թիմբերլեյքը սկսեց նկարահանվել ֆիլմերում։ 2004 թվականին լրագրող Ջոշուա Պոլակինի կերպարով նա նկարահանվեց «Էդիսոն» ֆիլմում, որի պրեմիերան տեղի ունեցավ 2006 թվականի հուլիսին։ Այդ ընթացքում նա նաև նկարահարանվեց «Ալֆա դոգ», «Սև օձի տնքոցը» և «Հարավային երկրի հեքիաթներ» ֆիլմերում, ինչպես նաև հնչյունավորեց Արթուր թագավորի կերպարը «Շրեկ երրորդ» մուլտֆիլմում, որի շնորհանդեսը կայացավ 2007 թվականի մայիսին։ Թիմբերլեյքը հայտնվել է բրիտանացի երաժիշտ Էլթոն Ջոնի «This Train Don't Stop There Anymore» երգի տեսահոլովակում, որտեղ մարմնավորել է նրան՝ երիտասարդ տարիքում։ Թիմբերլեյքը պետք է խաղար Ռոջեր Դևիսի դերը «Վարձավճար» () ռոք երաժշտական ֆիլմում, սակայն ֆիլմի ռեժիսոր Քրիս Կոլամբուսը պնդում էր, որ միայն Բրոդվեյ թատրոնի անդամները կարող են փոխանցել ֆիլմի իսկական գաղափարը հանդիսատեսին, և ի վերջո այդ դերը ստացավ Ադամ Պասկալը։

[thumb|left|upright|200px|Թիմբերլեյքը FutureSex/LoveShow համերգային շրջագայության ժամանակ [Սեյնթ Փոլ (Մինեսոտա)|Սեյնթ Փոլում, Մինեսոտա (հունվար, 2007):]]
Տարբեր ֆիլմերում նկարահանվելու հետ մեկտեղ Թիմբերլեյքը շարունակում էր երաժշտական կարիերան։ 2005 թվականին նա իր մասնակցությունն ունեցավ ամերիկյան The Black Eyed Peas խմբի «My Style» երգում, որը ընդգրկվել է խմբի «Monkey Business» ալբոմում։ Նա այդ խմբի հետ նաև համագործակցել էր 2003 թվականին «Where Is the Love?» սինգլի համար։ Երբ 2004 թվականին Թիմբերլեյքն ամերիկացի ռեփեր Սնուփ Դոգի հետ ձայնագրում էր «Signs» սինգլը, նրա մոտ կոկորդի հետ խնդիր հայտնաբերվեց։ 2005 թվականին մայիսի 5-ին նրա կոկորդի հանգույցները վիրահատության միջոցով հեռացվեցին, որի պատճառով նրան մի քանի ամիս բժիշկները խորհուրդ չէին տալիս բարձրաձայն երգել կամ խոսել։ Նույն տարում նա հիմնադրեց իր JayTee Records ձայնագրման լեյբլը։

2006 թվականի սեպտեմբերի 8-ին Թիմբերլեյքը թողարկեց իր «FutureSex/LoveSounds» անվանումը կրող երկրորդ ալբոմը, որը նա ձայնագրել է 2005-2006 թվականներին և աշխատել է այնպիսի պրոդյուսերների հետ, ինչպիսիք են Թիմբալենդը, Դանյան, Will.i.am-ը և Ռիք Ռուբինը։ Ալբոմի երգացանկը ներառում է զուգերգեր T.I.-ի, Three 6 Mafia-ի և Will.i.am-ի հետ։ Թողարկման առաջին շաբաթում ունենալով 684․000 օրինակի վաճառք՝ ալբոմը զբաղեցրեց առաջին հորիզոնականը Billboard 200 հիթ շքերթում և դարձավ նրա առաջին անհատական ալբոմը, որը գլխավորել է այդ հիթ շքերթը։

«FutureSex/LoveSounds» ալբոմի առաջին սինգլը «SexyBack» երգն է, որը յոթ շաբաթ շարունակ գլխավորել է Billboard Hot 100 հիթ շքերթը։ Այդ երգը Թիմբերլեյքը կատարել է MTV Video Music Awards 2006 մրցանակաբաշխության բացման ժամանակ։ Ալբոմի երկրորդ՝ «My Love» և երրորդ՝ «What Goes Around... Comes Around» սինգլները նույնպես գլխավորել են Billboard Hot 100-ը։ 2006 թվականի հոկտեմբերին Թիմբերլեյքը հարցազրույցներից մեկում նշեց, որ ավելի մեծ կարևորություն է տալիս իր երաժշտական, քան դերասանական կարիերային՝ ավելացնելով, որ երաժշտությունը թողնելը կլինի «հիմար բան այս պահին»։ 2006 թվականի դեկտեմբերին նա որպես հատուկ հյուր ելույթ ունեցավ «Victoria's Secret» նորաձևության շոուի ժամանակ, որտեղ կատարեց «SexyBack», «My Love» և «LoveStoned» երգերը։ 2007 թվականի հունվարին Թիմբերլեյքը սկսեց իր համերգային շրջագայությունները ամբողջ աշխարհով։ Հաջորդ ամիս պրոդյուսեր Թիմբալենդը թողարկեց իր «Give It to Me» սինգլը, որում իրենց մասնակցությունն ունեն նաև Թիմբերլեյքն ու կանադացի երգչուհի Նելլի Ֆուրտադոն։ Այդ սինգլը զբաղեցրել է առաջին հորիզոնականը Billboard Hot 100 հիթ շքերթում։ 2007 թվականին նա իր մասնակցությունն ունեցավ բրիտանական Duran Duran փոփ ռոք խմբի «Red Carpet Massacre» ալբոմի «Falling Down» սինգլում, ինչպես նաև ամերիկացի ռեփեր Ֆիֆթի Սենթի «Ayo Technology» սինգլում, որն ընդգրկվել է ռեփերի «Curtis» ալբոմում։

### 2008-2012: Համագործակցություններ և դերասանական կարիերա
2008 թվականի փետրվարին Թիմբերլեյքը Գրեմմի մրցանակաբաշխությունում հաղթող ճանաչվեց երկու անվանակարգում՝ «Տղամարդու լավագույն փոփ վոկալ կատարում» («What Goes Around...Comes Around» երգի համար) և «Լավագույն պարային ձայնագրություն» («LoveStoned/I Think She Knows» երգի համար)։ Հաջորդ ամիս թողարկվեց ամերիկացի երգչուհի Մադոննան համագործակցությամբ Թիմբերլեյքի և Թիմբալենդի հետ թողարկեց իր «Hard Candy» ալբոմի «4 Minutes» սինգլը։ Այդ երգը դարձավ միջազգային հիթ և գլխավորեց մի շարք երկրների հիթ շքերթներ, այդ թվում՝ ամերիկյան Billboard Hot 100-ը։ Թիմբերլեյքը նաև նկարահանվել է այդ երգի տեսահոլովակում, որի ռեժիսորներն են Ջոնասը և Ֆրանսուան։

[thumb|210px|right|Թիմբերլեյքը դերասան [Էնդրյու Գարֆիլդի հետ 2010 թվականի հոկտեմբերին Մադրիդում, Իսպանիա:]]
2008 թվականի սկզբին Թիմբերլեյքը վերսկսեց դերասանական կարիերան։ Նա նկարահանվեց ռեժիսոր Մայք Մայերսի «Սիրո Գուրու» (թողարկվել է 2008 թվականի հունիսին) կատակերգությունում և Մայքլ Մերեդիթի «Բաց ճանապարհ» (թողարկվել է 2009 թվականի օգոստոսին) դրամայում։ 2008 թվականի նոյեմբերին Թիմբերլեյքը և հոլանդացի երգչուհի Էսմե Դենտերսը բարեգործական նպատակներով թողարկեցին «Follow My Lead» երգը։ Այդ երգի ամբողջ հասույթը տրամադրվեց հիվանդ երեխաների խնամքի բարելավմանը։

2008 թվականին Թիմբերլեյքը համագործակցեց ամերիկացի ռեփեր T.I.-ի հետ, և ձայնագրեցին «Dead and Gone» սինգլը ռեփերի «Paper Trail» ալբոմի համար։ Նա նաև համագործակցեց ամերիկացի երգչուհի Սիարայի հետ և իր մասնակցությունն ունեցավ նրա «Fantasy Ride» ալբոմի «Love Sex Magic» սինգլում, որը թողարկվում է 2009 թվականի մարտին։ Այդ երգը առաջադրվել է Գրեմմի մրցանակի «Լավագույն փոփ վոկալ համագործակցություն» անվանակարգում, սակայն չի հաղթել։ 2009 թվականին Թիմբերլեյքը գրեց «Don't Let Me Down» երգն ամերիկացի երգչուհի Լեոնա Լյուիսի «Echo» ալբոմի համար, ինչպես իր մասնակցությունն ունեցավ Թիմբալենդի «Shock Value II» ալբոմի «Carry Out» սինգլում։

2009 թվականին նա ստացավ Napster ընկերության հիմնադիր Շոն Փարքերի դերը ռեժիսոր Դևիդ Ֆինչերի «Սոցիալական ցանց» ֆիլմում, որի շնորհանդեսը կայացավ 2010 թվականին։ 2011 թվականին Թիմբերլեյքը խաղաց գլխավոր դերեր «Վատ ուսուցչուհի» (խաղընկեր՝ Քեմերոն Դիաս), «Շահույթով ընկերներ» (խաղընկեր՝ Միլա Կունիս) և «Ժամանակ» (խաղընկեր՝ Ամանդա Սեյֆրիդ) ֆիլմերում։ 2011 թվականին ամերիկյան The Lonely Island երգիծական խումբը թողարկեց իր «Turtleneck & Chain» ալբոմի «Motherlover» սինգլը և դրա տեսահոլովակը, որոնցում Թիմբերլեյքը նույնպես մասնակցություն ունի։ Նա նաև նկարահանվեց FreeSol խմբի «Hoodies On, Hats Low» երգի տեսահոլովակում, որի ռեժիսորը հենց ինքն է։

### 2013-2017: «The 20/20 Experience» և «2 of 2»
մինի|left|200px|Թիմբերլեյքը The 20/20 Experience World Tour համերգային շրջագայության ժամանակ (հուլիս, 2014):
2013 թվականի հունվարին Թիմբերլեյքը հրապարակայնորեն հայտարարեց երգարվեստ իր վերադարձի մասին, քանի որ դրան նախորդող մի քանի տարիներին նա միայն կենտրոնացած էր դերասանական կարիերայի վրա և չէր թողարկում իր սեփական երաժշտությունը։ Այս ընթացքում նա աշխատում էր իր «The 20/20 Experience» անվանումը կրող երրորդ ալբոմի վրա, որի «Suit & Tie» կոչվող առաջին սինգլը թողարկվեց 2013 թվականի հունվարի 15-ին։ Այդ երգը, որում ռեփ հատվածով է հանդես գալիս Ջեյ Զին, Billboard Hot 100 հիթ շքերթում զբաղեցրել է երրորդ հորիզոնականը։ Այդ երգի թողարկումից հետո Թիմբերլեյքը սկսեց ակտիվորեն ելույթներ ունենալ տարբեր երաժշտական միջոցառումների, այդ թվում՝ Գրեմմիի մրցանակաբաշխությանը, որտեղ ստացավ 3 մրցանակ։ 2013 թվականի փետրվարի 11-ին Թիմբերլեյքը թողարկեց ալբոմի երկրորդ սինգլը՝ «Mirrors» երգը, որը Billboard Hot 100-ում զբաղեցրեց երկրորդ հորիզոնականը։ «The 20/20 Experience» ալբոմը պաշտոնապես թողարկվեց 2013 թվականի մարտի 19-ին։ Ալբոմը գլխավորեց Billboard 200 հիթ շքերթը և առաջին շաբաթում վաճառվեց ավելի քան 968.000 օրինակով ամբողջ Միացյալ Նահանգներում։ Թիմբերլեյքը նույն տարում համագործակցեց Ջեյ Զիի հետ և իր մասնակցություննունեցավ նրա «Holy Grail», «BBC» և «Heaven» երգերում, որոնք ընդգրկվել են ռեփերի «Magna Carta... Holy Grail» անվանումը կրող ալբոմում։

[մինի|right|200px|Թիմբերլեյքը 2016 թվականի մայիսին [Կաննի կինոփառատոնում:]]
2013 թվականի օգոստոսին Թիմբերլեյքը 15 րոպե տևողությամբ ելույթ ունեցավ MTV Video Music Awards մրցանակաբաշխությունում, որից հետո ստացավ «Մայքլ Ջեքսոնի անվան տեսահոլովակի ավանգարդ մրցանակը»։ 2013 թվականի սեպտեմբերի 30-ին Թիմբերլեյքը թողարկեց իր «The 20/20 Experience – 2 of 2» կոչվող չորրորդ ալբոմը, որը նրա նախորդ ալբոմի երկրորդ մասն է։ Այս ալբոմը նույնպես գլխավորում է Billboard 200-ը։ Ալբոմի առաջին սինգլը՝ «Take Back the Night» երգը, թողարկվել է 2013 թվականի հուլիսին, իսկ երկրորդ սինգլը՝ «TKO»-ն, թողարկվել է նույն տարվա սեպտեմբերին։ 2013 թվականի նոյեմբերի 6-ին մեկնարկեց Թիմբերլեյքի The 20/20 Experience World Tour համերգային շրջագայությունն ամբողջ աշխարհով։ 2013 թվականին Թիմբերլեյքը նաև գրեց մի քանի երգ ամերիկացի երգչուհի Բիյոնսեի «Beyoncé» անվանումը կրող հինգերորդ ալբոմի համար։ Այդ երգերի թվում է մասնավորապես «Partition» սինգլը։ 2014 թվականի փետրվարին «The 20/20 Experience – 2 of 2» ալբոմի «Not a Bad Thing» երգը դարձավ ալբոմի երրորդ սինգլ և զբաղեցրեց 8-րդ հորիզոնականը Billboard Hot 100 հիթ շքերթում։ Այդ երգը գլխավորեց Billboard Pop Songs հիթ շքերթը, որի արդյունքում Թիմբերլեյքը դարձավ այդ հիթ շքերթում ամենաշատ առաջին հորիզոնական զբաղեցրած արտիստը։ 2014 թվականի մայիսի 2-ին թողարկվեց Մայքլ Ջեքսոնի «Xscape» ալբոմի «Love Never Felt So Good» սինգլը, որում Թիմբերլեյքը նույնպես ունի իր մասնակցությունը։ Երգի տեսահոլովակը, որի ռեժիսորներն են Թիմբերլեյքը և Ռիչ Լին, թողարկվեց մայիսի 14-ին։ Տեսահոլովակում օգտագործվել են Ջեքսոնի տեսանյութերից տարբեր հատվածներ, իսկ Թիմբերլեյքը և բազմաթիվ երկրպագուները կատարում են Ջեքսոնի հայտնի պարային շարժումները։

2015 թվականի նոյեմբերին Թիմբերլեյքը ամերիկացի քանթրի երգիչ Քրիս Ստեպլտոնի հետ ելույթ ունեցավ Country Music Awards մրցանակաբաշխությունում, որտեղ կատարեցին «Tennessee Whiskey» և «Drink You Away» երգերը։ «Drink You Away»-ը, որն ընդգրկվել է Թիմբերլեյքի «The 20/20 Experience – 2 of 2» ալբոմում, այդ ելույթից հետո թողարկվեց որպես ալբոմի չորրորդ սինգլ։ 2016 թվականի մայիսին Թիմբերլեյքը ներկայացրեց «Can't Stop the Feeling!» երգը, որը «Տրոլներ» մուլտֆիլմի սաունդթրեքերից մեկն է։ Այդ երգը նա առաջին անգամ կատարեց Եվրատեսիլ 2016 երգի մրցույթի եզրափակիչ փուլի ժամանակ, որն անցկացվել է Շվեդիայի մայրաքաղաք Ստոկհոլմում։ «Can't Stop the Feeling!»-ը զբաղեցրել է առաջին հորիզոնականը Billboard Hot 100-ում՝ դառնալով նրա հինգերորդ երգը, որը գլխավորել է այդ հիթ շքերթը։ 2017 թվականին կայացավ «Սիրո գիրքը» () ֆիլմի պրեմիերան, որի երաժշտության հեղինակը Թիմբերլեյքն է։ Նրա կինը՝ Ջեսիկա Բիլը, այդ ֆիլմի պրոդյուսերն է և խաղում է գլխավոր դերերից մեկը։

### 2018-ներկա։ «Man of the Woods»
2018 թվականի փետրվարին թողարկվեց նրա հինգերորդ ալբոմը` «Man of the Woods»: Այն գլխավորեց Billboard 200 հիթ շքերթը` դառնալով նրա չորրորդ համար մեկ ալբոմը Միացյալ Նահանգներում։ Ալբոմի «Filthy» և «Say Something» սինգլները մտան Billboard Hot 100-ի թոփ 10։

## Այլ նախագծեր

### Հեռուստատեսային աշխատանք
2003 թվականին Թիմբերլեյքն առաջին աստղն էր, ով հայտնվեց դերասան Էշթոն Քաթչերի ստեղծած «Punk'd» հեռուստաշոուում, որը հայտնի մարդկանց նկարահանում է թաքնված տեսախցիկի միջոցով։ 2003 թվականին նա Ջիմի Ֆալոնի հետ միասին հայտնվեց «Շաբաթ երեկոյան ուղիղ եթերում» () հումորային հեռուստաշոուի «The Barry Gibb Talk Show» մանրապատումում, որտեղ նրանք նմանակում էին Bee Gees խմբի Բարի և Ռոբին Գիբ եղբայրներին։ Այդ մանրապատումը սկիզբ դրեց Ֆալոնի հետ նրա երկար տարիների ընկերությանն ու համագործակցությանը։ Թիմբերլեյքը նաև վարել է մի շարք երաժշտական միջոցառումներ, այդ թվում MTV Europe Music Awards 2006 մրցանակաբաշխությունը։ 2006 թվականի դեկտեմբերին Թիմբերլեյքը վարել է «Շաբաթ երեկոյան ուղիղ եթերում» հեռուստաշոուն, որի ընթացքում նա և Էնդի Սեմբերգը կատարել են «Dick in a Box» հումորային երգը։ «Billboard» ամսագիրը այդ կատարումը անվանել է «շոուի պատմության ամենանշանավոր պահերից մեկը»։ «Dick in a Box» երգն ու իր տեսահոլովակը դարձան հիթ, իսկ հետագայում այն ընդգրկվեց The Lonely Island խմբի (որի անդամ է Էնդի Սեմբերգը) «Incredibad» ալբոմում։ Թիմբերլեյքը եղել է MTV հեռուստաալիքի «Հեռախոս» () ռեալիթի շոուի գործադիր պրոդյուսերը, որի առաջին սերիան հեռարձակվել է 2009 թվականի ապրիլի 22-ին։ Թիմբերլեյքը նկարահանվել է Պեպսիի, Givenchy Play-ի, Sauza 901-ի և այլ ապրանքնանիշերի գովազդային հոլովակներում։

### Ձեռնարկատիրական գործունեություն
Թիմբերլեյքը զբաղվում է ձեռնարկատիրությամբ։ 2003 թվականին նա բացել է Chi անվանումը կրող ռեստորանը Արևմտյան Հոլիվուդում, իսկ 2006 և 2007 թվականներին՝ Destino և Southern Hospitalty ռեստորանային ցանցերը Նյու Յորք քաղաքում։ 2005 թվականին Թիմբերլեյքը ներկայացրեց իր William Rast կոչվող հագուստի ապրանքանիշը, որը նա ստեղծել է իր մանկության ընկեր Խուան «Թրեյս» Այալայի հետ։ Այդ ապրանքանիշի հավաքածուն ներառում է բաճկոններ, բրդյա վերնաշապիկներ, պոլո վերնաշապիկներ և այլն։ Հարցազրույցներից մեկում Այալան նշել է, որ այդ հավաքածուն ստեղծելիս իրենք ոգեշնչվել են Էլվիս Փրեսլիի ոճից՝ ասելով, որ «Էլվիսը Ջասթինի և իմ կատարյալ խառնուրդն է»։ 2015 թվականին Թիմբերլեյքը William Rast ապրանքանիշի համար ստացել է մրցանակ Fashion Group International ընկերության կողմից անցկացված մրցանակաբաշխությունում։

### Բարեգործություններ
Թիմբերլեյքը հայտնի է իր բարեգործություններով։ 2001 թվականին նա հիմնադրել է «Ջասթին Թիմբերլեյք հիմնադրամը», որն ի սկզբանե դպրոցներում ֆինանսավորել է երաժշտական կրթական ծրագրեր։ 2005 թվականի հոկտեմբերին Գրեմմի ասոցիացիան մրցանակ է շնորհել Թիմբերլեյքին Թենեսիում իր մարդասիրական ջանքերի համար։ 2007 թվականին Ավստրալիայում ունեցած իր համերգների եկամուտից նա նվիրաբերել է 100.000 դոլար Wildlife Warriors հիմնադրամին։ 2008 թվականի մարտին նա 100.000 դոլար է նվիրաբերել Մեմֆիսի Ռոք ընդ Սոուլ թանգարանին, և ևս 100.000 դոլար նա նվիրաբերել է Մեմֆիսի երաժշտական հիմնադրամին։ 2007 թվականին PGA Tour ընկերությունը հայտարարեց, որ Թիմբերլեյքը վարելու է Լաս Վեգասում անցկացվելիք «Շրայներս հիվանդանոցները բաց են երեխաների համար» () բարեգործական ծրագիրը։ 2012 թվականի վերջին Թիմբերլեյքը իր կնոջ՝ Ջեսիկա Բիլի և պրոդյուսեր Թիմբալենդի հետ միասին վերմակներ, ուսապարկեր և այլ անհրաժեշտ իրեր բաժանեցին Նյու Յորքի Ֆար Ռոքավեյ թաղամասի այն բնակիչներին, ովքեր տուժել էին Սենդի փոթորկից։

## Կատարողական արվեստ

Թիմբերլեյքը քնարական տենոր է։ «FutureSex/LoveSounds» ալբոմի ձայնագրման աշխատանքների ընթացքում Թիմբերլեյքը հետաքրքված էր ռոք երաժշտությամբ, որի արդյունքում նա գրեց ու ձայնագրեց այդ ժանրի տարրեր ներառող երգեր։ MTV-ի հետ հարցազրույցում նա նշել է․ «Ես ուզում էի կատարել երգը ռոքնռոլ երգչի նման, այլ ոչ թե R&B երգչի»։ Նա նշել է, որ եթե իր «Justified» ալբոմն ավելի մոտ էր Մայքլ Ջեքսոնի և Սթիվի Ուանդերի երաժշտությանը, ապա «FutureSex/LoveSounds» ալբոմն իր տեսակով ավելի նման է Դեյվիդ Բոուիի և Փրինսի երաժշտությանը։ Թիմբերլեյքի երաժշտության վրա ազդեցություն թողած երաժիշտների թվին են պատկանում նաև Մայքլ Հատչենսը, Դևիդ Բիրնը, Arcade Fire, The Killers, The Strokes և Radiohead ռոք խմբերը։

մինի|left|210px|Թիմբերլեյքը ելույթ է ունենում Wireless փառատոնի ժամանակ (հուլիսի 12, 2013):
Ի տարբերություն «Justified» ալբոմի, որի երգերը R&B և փոփ ժանրերի են՝ «FutureSex/LoveSounds» ալբոմը կոնկրետ որևէ ժանրի վրա կենտրոնացած չէ և ընդգրկում է տարբեր ժանրերի երգեր։ Այդ ալբոմի երգացանկը ներառում է տարրեր՝ ռեփ, ռոք, ֆանկ, սոուլ, գոսպել, նյու վեյվ, օպերային և էթնիկական երաժշտությունից։ Թիմբերլեյքը հարցազրույցներից մեկում ասել է, որ «FutureSex/LoveSounds» ալբոմում ցանկացել է իրար խառնել տարբեր ժանրեր։ Թիմբերլեյքը խոստովանել է, որ «What Goes Around... Comes Around»-ը այդ ալբոմի միակ երգն է, որ նմանություն ունի «Justified» ալբոմի երգերին։ Թիմբերլեյքի «The 20/20 Experience» ալբոմը նեո սոուլ ժանրի է, որի երգերի մի մասը Թիմբերլեյքը գրել է ոգեշնչված լինելով 1960-1970-ականների ռոք երաժշտությունից։

2003 թվականին «Los Angeles Times» թերթի լրագրող Ռոբերտ Հիլբուրնը, ներկա գտնելով Թիմբերլեյքի համերգներից մեկին, իր հոդվածում գրել է, որ նա «ծնվել է բեմի համար»։ 2013 թվականին Թիմբերլեյքը ստեղծել է իր Tennessee Kids նվագախումբը, որն իր հետ միասին ելույթներ էր ունենում Legends of the Summer և The 20/20 Experience World Tour համերգային շրջագայությունների ժամանակ։ Այդ նվագախմբի կազմում ընդգրկված են կիթառահարներ, պարողներ, բեքվոկալիստներ, բասիստներ, ստեղնաշարային և հարվածային գործիքներ նվագողներ, մեկ թմբկահար, մեկ սաքսոֆոնահար և մեկ երաժշտական համակարգող։

«Billboard» ամսագրի լրագրող Ֆիլ Գելոն Թիմբերլեյքի ելույթը MTV Video Music Awards 2013-ում, անվանել է այդ մրցանակաբաշխության երեսնամյա պատմության ամենադասական պահերից մեկը։ Կրելով «կատարյալ շոումենի» տիտղոսը` Թիմբերլեյքը իր համերգների ընթացքում սովորաբար նվագում է կիթառ, դաշնամուր և այլ ստեղնաշարային գործիքներ։

Թիմբերլեյքի աշխատանքները ոգեշնչել են այնպիսի կատարողների, ինչպիսիք են Ջեյսոն Դերուլոն, Maroon 5-ը, Բրիթնի Սփիրսը, Էդ Շիրանը, Ջասթին Բիբերը, Նիք Ջոնասը, Լիամ Փեյնը, Մերիլին Մենսոնը, Շոն Մենդեսը, Լլոյդ Բենքսը, Բրիջիտ Մենդլերը, Թորի Քելլին, Հանթեր Հեյնսը, tobyMac-ը և Մալումա։

## Հանրային կերպար
[մինի|right| 220px|Թիմբերլեյքը ԱՄՆ նախկին նախագահ [Բարաք Օբամայի հետ 2013 թվականին:]]
Թիմբերլեյքը բազմիցս ընդգրկվել է այնպիսի հրատարակչությունների կազմած ամենասեքսուալ տղամարդկանց ցանկերում, որոնցից են «People», «Glamour», «VH1» և այլն։ Napster ընկերության հիմնադիր Շոն Փարքերը, ում Թիմբերլեյքը մարմնավորել է «Սոցիալական ցանց» ֆիլմում, հարցազրույցներից մեկում ասել է․ «Ես չեմ կարծում, որ նման եմ Թիմբերլեյքին, բայց այդքան էլ վատ չէ, որ քեզ մարմնավորում է սեքս խորհրդանիշ»։ 2011 և 2014 թվականներին «GQ» ամսագիրը նրան շնորհել է «Տարվա մարդ» տիտղոսը։ 2011 թվականին Թիմբերլեյքը զբաղեցրեց 46-րդ հորիզոնականը AskMen պորտալի կազմած ամենամյա «49 ամենաազդեցիկ տղամարդկանց» ցանկում։

Թիմբերլեյքի հագուստի ոճը բարձր է գնահատվել մի շարք հրատարակչությունների կողմից, որոնցից շատերը նրան համարել են ամենաոճային տղամարդկանցից։ 2009 թվականին «GQ» ամսագիրը նրան անվանել է «Ամերիկայի ամենաոճային տղամարդ»։ Թիմբերլեյքը ոգեշնչվում է Էլվիս Փրեսլիի, Ջոնի Քեշի, Ջերի Լի Լյուիսի և Ֆրենկ Սինատրայի ոճից և նշել է, որ դրանք այն մարդիկ են, ովքեր երբեք չեն փորձել լինել ոճային, քանի որ միշտ այդպիսին են եղել։ Ըստ ամերիկացի դիզայներ Թոմ Ֆորդի, ով 2011 թվականից սկսած զբաղվել է նրա ոճով և ստեղծել է ավելի քան 600 հագուստ նրա The 20/20 Experience World Tour շրջագայության համար, Թիմբերլեյքն «ունի հիանալի անհատական ոճ և գիտի, թե ինչ է ուզում, ինչն էլ նրա համար հագուստներ ոճավորելը դարձնում է բացարձակ հաճույք»։ Թիմբերլեյքն ունի իր մոմե արձանը Նյու Յորքում, Հոլիվուդում, Ամստերդամում և Լոնդոնում գործող Մադամ Տյուսոյի թանգարանում։

## Մրցանակներ և ձեռքբերումներ
Թիմբերլեյքն իր կարիերայի ընթացքում ստացել է բազմաթիվ մրցանակներ։ Նա 10 Գրեմմիի, 4 Էմմիի, 7 AMA-ի, 11 MTV VMA-ի և շատ այլ մրցանակների դափնեկիր է։ Թիմբերլեյքին անվանել են «Փոփի արքայազն»։ 2003 թվականին «Rolling Stone» ամսագիրը նրան ճանաչեց տարվա ամենամեծ փոփ աստղ։ VH1 հեռուստաալիքը Թիմբերլեյքին իր «Բոլոր ժամանակների 100 ամենամեծ արտիստների» ցանկում դասել է 66-րդ հորիզոնականում։ 2007 և 2013 թվականներին նա հայտնվել է «Forbes» ամսագրի «100 ամենաազդեցիկ մարդկանց» ցանկում։

2013 թվականի դեկտեմբերին Թիմբերլեյքը զբաղեցրեց առաջին հորիզոնականը «Billboard» ամսագրի տարեվերջի «200 արտիստներ» ցանկում, իսկ «The 20/20 Experience» ալբոմը գլխավորեց «200 ալբոմների» ցանկը։ 2013 թվականին Էփլ ընկերությունը iTunes-ում ամենամեծ թվով ալբոմներ վաճառելու համար նրան շնորհել է «Տարվա արտիստ» կոչումը։ 2014 թվականի տարեվերջին նա գլխավորեց «Billboard» ամսագրի «Լավագույն տղամարդ արտիստներ» ցանկը։ 2015 թվականի մարտին Թիմբերլեյքը ստացավ «Նորարարության մրցանակը» iHeartRadio Music Awards մրցանակաբաշխությունում։ Նույն տարվա հոկտեմբերին նա ընդգրկվեց Մեմֆիսի փառքի սրահում ()` երգարվեստում իր մեծ ավանդի համար։

Համաձայն «Billboard» ամսագրի հրապարակած տվյալների՝ FutureSex/LoveShow-ն եղել է 2007 թվականի երրորդ ամենավաճառված համերգային շրջագայությունը և ընդհանուր թվով ունեցել է 1.6 միլիոն հանդիսատես իր 120 համերգային շոուների ընթացքում։ The 20/20 Experience World Tour-ն ավելի մեծ հաջողություն է ունեցել․ այն դարձել է 2014 թվականի երկրորդ ամենավաճառված համերգային շրջագայությունը։

## Անձնական կյանք
[մինի|right| 140px|Թիմբերլեյքը ամուսնացած է դերասանուհի [Ջեսիկա Բիլի հետ:]]
1999 թվականին Թիմբերլեյքը սկսեց հանդիպել ամերիկացի երգչուհի Բրիթնի Սփիրսի հետ, սակայն նրանց հարաբերությունները ավարտվեցին 2002 թվականի մարտին։ Հետագայում նրանց բաժանումը Թիմբերլեյքին ոգեշնչեց գրելու «Cry Me a River» երգը։ 2003 թվականի ապրիլից Թիմբերլեյքը սկսեց հանդիպել դերասանուհի Քեմերոն Դիասի հետ, ում հետ ծանոթացել էր Kids' Choice Awards մրցանակաբաշխության ժամանակ։ Նրանք բաժանվեցին 2006 թվականի դեկտեմբերին։

2007 թվականի հունվարին նա սկսեց հանդիպել դերասանուհի Ջեսիկա Բիլի հետ։ Նրանք նշանադրվեցին 2011 թվականի դեկտեմբերին, իսկ հաջորդ տարվա հոկտեմբերի 19-ին տեղի ունեցավ նրանց ամուսնական արարողությունը Ֆազանոյում, Իտալիա։ 2015 թվականի ապրիլին ծնվեց նրանց որդին՝ Սայլաս Ռենդալ Թիմբերլեյքը։

2008 թվականից սկսած՝ ամերիկյան «Forbes» ամսագիրը սկսել է տվյալներ հրապարակել Թիմբերլեյքի կարողության վերաբերյալ։ Ըստ ամսագրի հրապարակած տվյալների՝ 2007 թվականի հունիսից մինչև 2008 թվականի հունիսը Թիմբերլեյքն իր երաժշտության վաճառքի, համերգային շրջագայությունների և գովազդային հոլովակներում նկարահանվելու արդյունքում վաստակել է 44 միլիոն դոլար։ Նույն ամսագիրը 2008 թվականին նրան ընդգրկել է իր «100 ամենահզոր աստղերի» ցանկում՝ 12-րդ հորիզոնականում, իսկ նույն տարվա «30 տարեկանից ցածր ամենավարձատրվող աստղերի» ցանկում նա զբաղեցրել է երկրորդ հորիզոնականը։ Ըստ «Billboard» ամսագրի՝ Թիմբերլեյքը վաստակել է 31 միլիոն դոլար 2013 թվականի ընթացքում և եղել է այդ տարվա երրորդ ամենավարձատրվող երաժիշտը։ 2014 թվականին նա կրկին զբաղեցրել է երրորդ հորիզոնականը «Billboard»-ի կազմած ամենավարձատրվող երաժիշտների ցանկում։ 2014 թվականին Թիմբերլեյքը զբաղեցրել է 26-րդ հորիզոնականը «Forbes»-ի «100 ամենահզոր աստղերի» ցանկում, իսկ 2015 թվականին այդ ցանկում 19-րդն է եղել։

Թիմբերլեյքը գոլֆի մեծ սիրահար է։ Նա ասում է, որ գոլֆի դաշտը միակ տեղն է, «որտեղ հնարավորություն է ստանում միայնակ մնալ աշխարհում»։

## Սկավառակագրություն

**Ստուդիական ալբոմներ**
*«Justified» (2002)
*«FutureSex/LoveSounds» (2006)
*«The 20/20 Experience» (2013)
*«The 20/20 Experience – 2 of 2» (2013)
*«Man of the Woods» (2018)
*«Everything I Thought It Was» (2024)

## Ֆիլմագրություն
### Ֆիլմեր

### Հնչյունավորում

## Համերգային շրջագայություններ

## Ծանոթագրություններ


## Արտաքին հղումներ

* Պաշտոնական կայք
* 
* 
* 

Կատեգորիա:20-րդ դարի ամերիկացի երգիչներ
Կատեգորիա:20-րդ դարի ամերիկացի տղամարդ դերասաններ
Կատեգորիա:21-րդ դարի ամերիկացի երգիչներ
Կատեգորիա:21-րդ դարի ամերիկացի տղամարդ դերասաններ
Կատեգորիա:Brit Awards մրցանակի դափնեկիրներ
Կատեգորիա:RCA Records-ի արտիստներ
Կատեգորիա:«Գրեմմի» մրցանակի դափնեկիրներ
Կատեգորիա:«Էմմի» մրցանակի դափնեկիրներ
Կատեգորիա:Ամերիկացի բարերարներ
Կատեգորիա:Ամերիկացի երաժշտական պրոդյուսերներ
Կատեգորիա:Ամերիկացի երգիչներ
Կատեգորիա:Ամերիկացի երեխա երգիչներ
Կատեգորիա:Ամերիկացի հիփ հոփ երգիչներ
Կատեգորիա:Ամերիկացի տղա երեխա դերասաններ
Կատեգորիա:Ամերիկացի տղամարդ կինոդերասաններ
Կատեգորիա:Ամերիկացի տղամարդ հեռուստատեսային դերասաններ
Կատեգորիա:Ամերիկացի տղամարդ հնչյունավորողներ
Կատեգորիա:Ամերիկացի փոփ երգիչներ
Կատեգորիա:Երաժիշտներ այբբենական կարգով
Կատեգորիա:Հոլիվուդյան դերասաններ